Source: https://www.bartosiksvaby.sk/article/sk/coronavirus-taskforce-up-date-prva-pomoc-statu-zamestnancom-podnikatelom-a-zivnostnikom-stvrta-skupina-20-05-2020-18-00
Timestamp: 2020-07-12 16:01:40+00:00
Document Index: 3903230

Matched Legal Cases: ['§ 2', '§ 70', '§ 70', '§ 221', '§ 225', '§ 261']

CORONAVIRUS TASKFORCE UP-DATE - Prvá pomoc štátu zamestnancom, podnikateľom a živnostníkom – Štvrtá skupina - 20.05.2020, 18:00 | Bartošík Sváby, ﻿﻿﻿Slovakia - Bratislava
CORONAVIRUS TASKFORCE UP-DATE - Prvá pomoc štátu zamestnancom, podnikateľom a živnostníkom – Štvrtá skupina - 20.05.2020, 18:00
Upozorňujeme, že obsah uvedený nižšie je aktuálny ku dňu, t. j. 20.05.2020, 18:00 hod. Podmienky pre poskytnutie jednotlivých príspevkov na podporu udržania zamestnanosti sa môžu meniť. V prípade zmien, budeme obsah aktualizovať.
Ministerstvo práce, sociálnych vecí a rodiny Slovenskej republiky upravilo Oznámenie o možnosti predkladania žiadostí o poskytnutie finančného príspevku (ďalej len „Oznámenie“) v rámci projektu podpory udržania zamestnanosti v čase vyhlásenej mimoriadnej situácie, núdzového stavu alebo výnimočného stavu (ďalej len „MS“) a odstránenie ich následkov (ďalej len „Projekt“). Aktuálne Oznámenie je zverejnené na webových portálochwww.pomahameludom.sk a www.neprepustaj.sk. Zmeny sú ďalej v texte označené červenou.
ŠTVRTÁ SKUPINA
Do štvrtej skupiny oprávnených žiadateľov patria SZČO, ktoré kumulatívne spĺňajú nasledovné podmienky:
a) od 13.03.2020 nemajú žiaden iný príjem (z podnikateľskej, nepodnikateľskej a závislej činnosti*) a
b) prerušili vykonávanie/prevádzkovanie svojej činnosti a
c) nepozastavili alebo nezrušili oprávnenie na jej vykonávanie/prevádzkovanie.
*Za príjem sa na tento účel považuje aj: starobný dôchodok, predčasný starobný dôchodok, invalidný dôchodok, čiastočný invalidný dôchodok, výsluhový dôchodok.
Za príjem sa na tento účel nepovažuje napr. materské, rodičovský príspevok, finančný príspevok vyplatený úradom práce za mentoring/tútoring, vdovecký dôchodok, vdovský dôchodok, sirotský dôchodok, príspevok poskytnutý v rámci tohto opatrenia za prechádzajúci mesiac a pod.
Kto sa považuje za SZČO?
Žiadatelia štvrtej skupiny sa delia do dvoch kategórií (A, B), a to:
A. SZČO
Za SZČO sa na účely žiadania príspevku v rámci kategórie A považuje fyzická osoba, ktorá začala prevádzkovať svoju činnosť najneskôr k 01.02.2020 a ktorej nevznikla povinnosť nemocenského a dôchodkového poistenia v zmysle zákona č. 461/2003 Z. z. o sociálnom poistení v znení neskorších predpisov alebo ktorá nečerpá tzv. odvodové prázdniny.
Do kategórie A zaraďujeme fyzické osoby, ktoré
a) prevádzkujú živnosť podľa zákona č. 455/1991 Zb. o živnostenskom podnikaní (živnostenský zákon) v znení neskorších predpisov,
b) vykonávajú činnosť podľa osobitných predpisov (napr. zákon č. 78/1992 Zb. o daňových poradcoch a Slovenskej komore daňových poradcov, zákon č. 323/1992 Zb. o notároch a notárskej činnosti (Notársky poriadok), zákon č. 586/2003 Z. z. o advokácii, zákon č. 540/2007 Z. z. o audítoroch, audite a dohľade nad výkonom auditu, zákon č. 185/2015 Z. z. autorský zákon, zákon č. 103/2014 Z. z. o divadelnej činnosti a hudobnej činnosti, zákon č. 40/2015 Z. z o audiovízii a pod.), vykonávajú slobodné povolania, ktoré nie sú upravené osobitnými predpismi, a nie sú ani podnikaním podľa § 2 Obchodného zákonníka, sú slobodným povolaním, t.j. sú činnosťou, na ktorej vykonávanie zákon nevyžaduje žiadne oprávnenie (napr. herec, choreograf, tanečník, hudobník, novinár, sochár, atď., ktorí pri vykonávaní svojej činnosti nie sú v pracovnom pomere, ani v obdobnom pracovnom vzťahu),
c) vykonávajú poľnohospodársku výrobu vrátane hospodárenia v lesoch a na vodných plochách podľa zákona č. 105/1990 Zb. o súkromnom podnikaní občanov,
B. Jednoosobové s.r.o.
Na účely žiadania príspevku v rámci kategórie B sa za SZČO považuje fyzická osoba, ktorá kumulatívne spĺňa nasledovné podmienky:
a) je jediným spoločníkom v spoločnosti s ručením obmedzeným (tzv. jednoosobová s.r.o.), ktorej zisk po zdanení za posledné ukončené účtovné obdobie, ktoré skončilo najneskôr 31.12.2019, nepresiahol 9 600 eur a zároveň jej kumulatívny obrat bol minimálne 2 400 eur; v prípade jednoosobovej s.r.o., ktorá začala prevádzkovať činnosť v priebehu roka 2019, zisk po zdanení za počet kalendárnych mesiacov vykonávania činnosti nepresiahol hodnotu 9600 eur/12xpočet mesiacov existencie a zároveň jej kumulatívny obrat bol minimálne 2 400 eur/12xpočet kalendárnych mesiacov vykonávania činnosti do konca roka 2019, a
b) je konateľom v tejto spoločnosti s ručením obmedzeným a nie je zároveň jej zamestnancom, a
c) nie je spoločníkom v inej s.r.o.
Na účely opatrenia č. 4 sa za tzv. jednoosobovú s.r.o. považuje len taká s.r.o., ktorá nemá žiadnych zamestnancov.
(SZČO patriaca kategórie A a/alebo kategórie B ďalej len ako „Žiadateľ“)
Paušálny príspevok na náhradu straty príjmu zo zárobkovej činnosti sa poskytne Žiadateľom oboch kategórií (A aj B) vo výške
105 EUR za straty v mesiaci marec 2020 a
210 EUR za straty v mesiaci apríl a máj 2020.
Príspevok sa poskytuje za každý mesiac, v ktorom sú splnené podmienky.
Poskytovanie príspevku súbežne v rámci opatrenia č. 4A a 4B nie je možné a žiadateľ si môže vybrať len jednu z možností.
Žiadosť o poskytnutie príspevku predkladá Žiadateľ, na miestne príslušný úrad práce, sociálnych vecí a rodiny (ďalej len „úrad“), v ktorého územnom obvode prevádzkuje/prevádzkoval alebo vykonáva/vykonával samostatnú zárobkovú činnosť.
Na rozdiel od ostatných skupín žiadostí o príspevok (prvá, druhá a tretia skupina) už nie je potrebné prikladať výkaz pre priznanie príspevku.
Súčasťou žiadosti o príspevok v oboch kategóriách (A aj B) je aj čestné vyhlásenie, ktoré obsahuje pre každú kategóriu osobitné skutočnosti, ktorých pravdivosť Žiadateľ vyhlasuje.
Čestné vyhlásenie kategórie A :
V čestnom vyhlásení kategórie A Žiadateľ vyhlasuje, že:
A.1. od 13.03.2020 (resp. od 01.04.2020, resp. od 01.05.2020) nemá žiaden iný príjem (z podnikateľskej, nepodnikateľskej a závislej činnosti),
A.2. nie je poberateľom starobného dôchodku, predčasného starobného dôchodku, invalidného dôchodku, čiastočného invalidného dôchodku alebo výsluhového dôchodku,
A.3. nebol k 31.12.2019 podnikom v ťažkostiach (bližšie informácie o podniku v ťažkostiach tu: Definícia podniku v ťažkostiach),
A.4. spĺňa podmienky v zmysle § 70 ods. 7 zákona o službách zamestnanosti, a to tým, že:
A.5. nie je voči nemu nárokované vrátenie pomoci na základe predchádzajúceho rozhodnutia Európskej Komisie, ktorým bola poskytnutá pomoc označená za nezákonnú a nezlučiteľnú s vnútorným trhom,
A.6. je subjekt, ktorý vznikol a začal prevádzkovať svoju činnosť najneskôr k 01.02.2020,
A.7. mu nevznikla povinnosť nemocenského a dôchodkového poistenia v zmysle zákona č. 461/2003 Z. z. o sociálnom poistení v znení neskorších predpisov alebo ktorá nečerpá tzv. odvodové prázdniny,
A.8. nemá zrušenú alebo pozastavenú živnosť.
Čestné vyhlásenie kategórie B:
V čestnom vyhlásení kategórie B Žiadateľ vyhlasuje, že:
B.1. je jediným spoločníkom v spoločnosti s ručením obmedzeným (tzv. jednoosobová s.r.o.), ktorej zisk po zdanení za posledné ukončené účtovné obdobie, ktoré skončilo najneskôr 31.12.2019, nepresiahol 9 600 eur a zároveň jej kumulatívny obrat bol minimálne 2 400 eur; v prípade jednoosobovej s.r.o., ktorá začala prevádzkovať činnosť v priebehu roka 2019, zisk po zdanení za počet kalendárnych mesiacov vykonávania činnosti nepresiahol hodnotu 9 600 eur/12xpočet mesiacov existencie a zároveň jej kumulatívny obrat bol minimálne 2 400 eur/12xpočet kalendárnych mesiacov vykonávania činnosti do konca roka 2019
B.2. je konateľom v tejto spoločnosti s ručením obmedzeným a nie je zároveň jej zamestnancom,
B.3. nie je spoločníkom v inej s.r.o.,
B.4. od 13.03.2020 (resp. od 01.04.2020, resp. od 01.05.2020) nemá žiaden iný príjem (z podnikateľskej, nepodnikateľskej a závislej činnosti),
B.5. nie je poberateľom starobného dôchodku, predčasného starobného dôchodku, invalidného dôchodku, čiastočného invalidného dôchodku alebo výsluhového dôchodku,
B.6. nebol k 31.12.2019 podnikom v ťažkostiach, bližšie informácie o podniku v ťažkostiach tu: Definícia podniku v ťažkostiach),
B.7. spĺňa podmienky v zmysle § 70 ods. 7 zákona o službách zamestnanosti, a to tým, že:
B.8. nie je voči nemu nárokované vrátenie pomoci na základe predchádzajúceho rozhodnutia Európskej Komisie, ktorým bola poskytnutá pomoc označená za nezákonnú a nezlučiteľnú s vnútorným trhom.
Potvrdením správnosti a pravdivosti údajov uvedených v žiadosti a jej prílohách si je Žiadateľ vedomý právnych dôsledkov nepravdivého vyhlásenia o skutočnostiach uvedených v predchádzajúcich odsekoch, vrátane prípadných trestnoprávnych dôsledkov (§ 221 - Podvod, § 225 – Subvenčný podvod, § 261 – Poškodzovanie finančných záujmov Európskych spoločenstiev Trestného zákona č. 300/2005 Z. z. v znení neskorších predpisov).
Žiadosť za mesiac apríl 2020 je potrebné predložiť do 31.05.2020. Žiadateľ, ktorý predkladá žiadosť za mesiac apríl alebo máj, predkladá žiadosť do konca kalendárneho mesiaca, ktorý nasleduje po kalendárnom mesiaci, za ktorý Žiadateľ žiada o poskytnutie príspevku.
Príspevok sa poskytuje Žiadateľovi bezodkladne na základe Dohody o poskytnutí finančného príspevku (ďalej len „Dohoda“), ktorú úrad posiela Žiadateľovi po doručení žiadosti a jej kontrole z hľadiska formálnej správnosti.
V prípade, ak je Žiadateľovi Dohoda zaslaná úradom poštou, obdrží ju v dvoch rovnopisoch, pričom každému z účastníkov Dohody ostane jeden rovnopis. Dohoda je pri jej zasielaní Žiadateľovi už zo strany úrad podpísaná. Žiadateľ ju následne podpíše a jeden podpísaný rovnopis zašle taktiež poštou (v ojedinelých prípadoch osobne) späť na úrad. Druhý rovnopis Dohody ostáva Žiadateľovi.
V prípade, ak má Žiadateľ aktivovanú elektronickú schránku na doručovanie, úrad zašle elektronicky podpísanú Dohodu prostredníctvom aktivovanej elektronickej schránky. Žiadateľ takúto Dohodu podpisuje svojim kvalifikovaným elektronickým podpisom a zašle ju späť na úrad prostredníctvom webového portálu www.slovensko.sk.
Zároveň si dovoľujeme upozorniť, že úrad nebude akceptovať kombinovane podpísaný dokument. Inak povedané, ak úrad práce Dohodu podpísal elektronicky, Žiadateľ Dohodu nemôže vytlačiť a podpísať listinne, ale musí ju tiež podpísať elektronicky.